गढ़वाल विश्वविद्यालय का भूविज्ञान विभाग भी ग्लेशियरों पर शोध कार्य कर रहा है. डॉ. एसपी सती ने कहा कि यह एक कड़वी सच्चाई है कि ग्लेशियर तेजी से पिघल रहे हैं और वायुमंडल में ग्रीन हाउस गैसों का प्रतिशत भी बढ़ रहा है. हिमालय में ईंधन के जलने, जंगलों में आग के कारण कार्बन के कण वायुमंडल में बादलों के साथ मिश्रित होकर हिमपात के रूप में ग्लेशियरों की ऊपरी सतह पर जमा हो जाते हैं. इससे ग्लेशियरों का रंग काला हो जाता है, जो ऊष्मा को तेजी से सोखता है और गर्मियों में ग्लेशियर तेजी से पिघलने लगते हैं. डॉ. सती ने बताया कि वायु प्रदूषण का प्रभाव साल दर साल बढ़ रहा है और अभी इस पर और शोध की आवश्यकता है.